Ulua
Ulua (isp. Río Ulúa) – upė šiaurės vakarų Hondūre. Prasideda Intibukos departamente, netoli La Paso miesto. Susidaro susiliejus Sarsagvos ir Puringlos upėms. Aukštupyje vadinama Grande de Otoru (río Grande de Otoro). Teka į šiaurės rytus Santa Barbaros, Korteso, Joro ir Atlantidos departamentais. Įteka į Karibų jūros Hondūro įlanką į rytus nuo Puerto Korteso. Didžiausi intakai: Humuja, Blankas, Otoras, Chikatujas. Lietinguoju laikotarpiu dažni smarkūs poplūdžiai. Didžiausias debitas – 3366 m³/s, mažiausias – 16 m³/s. Neretai užlieja svarbią žemės ūkio sritį – Sulos slėnį.